КIуэкIуэ Казбек Урысей ФСБ-м и Управленэу КъБР-м щыIэм и лэжьакIуэхэмрэ IэнатIэм и ветеранхэмрэ ехъуэхъуащ я IэщIагъэм епха махуэшхуэмкIэ
Къэбэрдей-Балъкъэрым и Iэтащхьэ КIуэкIуэ Казбек Урысей ФСБ-м и Управленэу Къэбэрдей-Балъкъэр Республикэм щыIэм и лэжьакIуэхэмрэ IэнатIэм и ветеранхэмрэ ехъуэхъуащ я IэщIагъэм ехьэлIа махуэшхуэмкIэ — Урысей Федерацэм ШынагъуэншагъэмкIэ и органхэм я лэжьакIуэм и махуэмкIэ:
«Мы махуэм дэ догъэлъапIэ цIыху къарууфIэхэр, хахуэхэр, къэрал щIыбми къэрал кIуэцIми щыIэ шынагъуэхэм Хэкур къезыгъэлхэр, абы и зэкъуэтыныгъэр зыхъумэхэр, зи лэжьыгъэм кърикIуэхэм къэралми жылагъуэми я зэпIэзэрытагъыр куэдкIэ елъытахэр.
Фэ махуэ къэс евгъэкIуэкI лэжьыгъэм, щIэх-щIэхыурэ псэзэпылъхьэпIэ фыщихуэм, къыфхуегъэув хьэл-щэн, дуней тетыкIэ хэхахэр фхэлъыну, жылагъуэм я Iуэхур япэ ивгъэщыну, лIыхъужьу, зэщIэкъуауэ икIи набдзэгубдзаплъэу фыщытын хуейуэ.
Урысей ФСБ-м и Управленэу КъБР-м щыIэм и лэжьакIуэхэм, нэхъыжьхэм я щапхъэ дахэм ирикIуэу, нобэ IуэхукIэ къагъэлъагъуэ а хьэл-щэныфIхэр, республикэм и шынагъуэншагъэр къызэгъэпэщын, цIыхухэр мамыру лэжьэн, псэун папщIэ жэуаплыныгъэшхуэ зыпылъ я къалэнхэр ягъэзащIэ.
Дэ пщIэшхуэ худощI Управленэм и лэжьакIуэхэм щIэпхъаджащIэ гуп зэщIэгъэуIуахэм япэщIэтыным, экономикэ IэнатIэм щалэжь хьэгъэщагъэхэр къызэпыудыным, хабзэншагъэ зэмылIэужьыгъуэхэмрэ Iулъхьэ зэIэпыхынымрэ ебэныным хуащI хэлъхьэныгъэм.
Мы зэман къызэрымыкIуэм псом хуэмыдэу мыхьэнэшхуэ иIэщ терроризмэмрэ экстремизмэмрэ япэщIэтыным хуэунэтIауэ евгъэкIуэкI лэжьыгъэм.
Си гум къыбгъэдэкIыу фIыщIэ фхуэсщIыну сыхуейщ фи IэщIагъэм фызэрыхуэIэзэм, фыкъэмыланджэу IэнатIэм фызэрыхуэпэжым папщIэ.
Шэч къытесхьэркъым фэ къэралым и сэбэп зыхэлъхэр хъумэным, жылагъуэмрэ цIыхубэмрэ я шынагъуэншагъэр къызэгъэпэщыным, фи пащхьэ къит къалэнхэр гъэзэщIэным адэкIи хьэлэлу фызэрытелэжьэнум.
Узыншагъэ быдэ, къару, бэшэчыгъэ икIи псэкупсэ къызэфIэмыщIэж фиIэну си гуапэщ.
Фэри фи унагъуэхэри насыпрэ зэIузэпэщыгъэрэ фыщымыщIэну», — щыжеIэ КIуэкIуэ К. В. инстаграм социальнэ сетым щиIэ напэкIуэцIым.
